Diari Oficial de la Generalitat Valenciana


Sumari del DOGV 6194, del 28-01-2010 (2010/438)

RESOLUCIÓ de 7 de gener del 2010, de la Presidència de l'Acadèmia Valenciana de la Llengua, per la qual es publica l'acord del Ple de l'Acadèmia Valenciana de la Llengua de 18 de desembre de 2009, pel qual es convoquen beques per a la realització de treballs d'investigació lingüística sobre el valencià.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6194

Data del DOGV
:   28-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/438


Data del document
:   07-01-2010

Organisme emissor
:   Acadèmia Valenciana de la Llengua

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 7 de gener del 2010, de la Presidència de l'Acadèmia Valenciana de la Llengua, per la qual es publica l'acord del Ple de l'Acadèmia Valenciana de la Llengua de 18 de desembre de 2009, pel qual es convoquen beques per a la realització de treballs d'investigació lingüística sobre el valencià. [2010/438]
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:
«Acord del Ple de l'Acadèmia Valenciana de la Llengua, de 18 de desembre de 2009, pel qual es convoquen beques per a la realització de treballs d'investigació lingüística sobre el valencià.
Entre les competències fixades en el Reglament de l'Acadèmia Valenciana de la Llengua (AVL), figura la d'"estudiar el patrimoni literari i documental valencià" (art. 2.d). D'altra banda, la Llei de Creació de l'AVL atribuïx a esta institució la competència de "vetlar per l'ús normal del valencià" (art. 7.d). A fi d'incentivar els estudis destinats a conéixer millor el valencià, per tal de facilitar-ne l'ús, l'AVL va iniciar l'any 2003 una línia de subvencions destinades als investigadors. Amb càrrec a les diferents convocatòries, s'han becat més de cent treballs d'investigació, que han contribuït, de manera notable, a l'estudi de la nostra llengua. Per això, l'AVL disposa, en el capítol IV del programa 541.10, de la secció 17 dels pressuposts de la Generalitat, de la línia de crèdit T5402, destinada a ajudes a la investigació lingüística sobre el valencià, dotada amb 100.000,00 €.
Per a poder fer efectives estes ajudes, el Ple de l'AVL, en sessió de 18 de desembre de 2009,
ACORDA
Primer
Convocar concurs públic per a la concessió de beques per a la realització de treballs d'investigació lingüística sobre el valencià, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.
Segon
Les ajudes tindran un import global de 100.000,00 €, que es pagaran a càrrec de la secció 17 «Acadèmia Valenciana de la Llengua», programa 541.10, línia T5402 «Ajudes a la investigació lingüística sobre el valencià», codi comptable 3212-3-92-2, del capítol IV del pressupost de la Generalitat Valenciana corresponent a l'exercici 2010.
Tercer
Esta convocatòria i la concessió de la beca es condiciona a la provisió de crèdit adequat i suficient en els pressuposts de l'AVL.
DISPOSICIONS FINALS
Primera
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'esta convocatòria.
Segona
Este acord entrarà en vigor l'endemà de la publicació en el Diari Oficial de la Comunitat Valenciana.
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acord, que posa fi a la via administrativa, es podrà interposar potestativament recurs de reposició o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
a) El recurs de reposició s'haurà d'interposar davant del Ple de l'AVL en el termini d'un mes comptador des de l'endemà de la publicació.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació».
València, 7 de gener del 2010.- La presidenta: Ascensió Figueres Górriz.
ANNEX I
Bases per a la concessió de beques per a la realització de treballs d'investigació lingüística sobre el valencià
Primera. Requisits dels sol·licitants
Els sol·licitants han de complir les condicions següents:
Ser llicenciat o diplomat universitari, i acreditar coneixements suficients per a la investigació de la llengua a criteri del comité a què es referix la base quarta després d'estudiar el currículum dels sol·licitants.
Les sol·licituds es poden presentar individualment o per equips de treball. Si la sol·licitud la fa un equip de treball, s'entén que actua com a representant de l'equip el membre que hi figure en primer lloc. Sense perjuí d'això, tots els membres de l'equip de treball han de respondre solidàriament de les seues obligacions davant de l'AVL. A l'efecte del pagament de la beca, acompanyant la sol·licitud cal indicar la distribució percentual de l'import econòmic entre les persones que integren l'equip de treball. Si no s'especifica, s'entendrà que són a parts iguals.
Si, per alguna causa, algun dels membres de l'equip l'abandona, els altres ho han de comunicar a la Junta de Govern de l'AVL i, si així ho consideren, han de manifestar el compromís de continuar el treball, sols o amb la incorporació d'algun membre nou. Si la persona que abandona l'equip és la que en té la representació, esta passarà a la que figure en segon lloc, i així successivament.
Segona. Presentació de sol·licituds
Per a fer la sol·licitud, cal omplir una instància seguint el model de l'annex II d'esta convocatòria i acompanyar-la d'una fotocòpia confrontada del DNI de l'investigador o investigadors, un projecte (que ha d'incloure la descripció del treball, les etapes de realització, la metodologia i la bibliografia que s'utilitzarà), el currículum i la documentació acreditativa de la titulació i els mèrits al·legats per l'investigador o investigadors, el pressupost detallat i justificat, i la distribució percentual de l'import econòmic entre les persones que integren l'equip de treball.
El termini de presentació de les sol·licituds i de la documentació és de 30 dies naturals a partir de l'endemà de la publicació d'esta convocatòria en el Diari Oficial de la Comunitat Valenciana. Es poden presentar en el Registre General de l'AVL, o utilitzar qualsevol dels procediments que establix l'article 38.4 de la Llei de Règim Jurídic de les Administracions Públiques i del Procediment Administratiu Comú.
Tercera. Objectiu de la convocatòria
Esta convocatòria té com a objectiu l'estudi científic del valencià, i es valoraran prioritàriament les investigacions al voltant dels aspectes següents:
- Presència del valencià en Internet.
- Presència del valencià en els mitjans de comunicació.
- Edició i estudi de texts religiosos en valencià.
- Vocabulari festiu valencià (falles, moros i cristians, gaiates, etc.).
- Model de llengua en l'ensenyança.
- Immigració i llengua: mobilitat i usos lingüístics, actituds i estratègies.
- Valencià i món econòmic.
- Estudis de morfologia i sintaxi del valencià des d'una perspectiva sincrònica o diacrònica.
- Estudis sobre aspectes gramaticals controvertits del valencià.
- Vocabularis específics.
- Estudis lexicogràfics.
- Transcripció de texts.
- Estudi de bibliografia d'escriptors valencians actuals.
- Toponímia històrica valenciana.
- Monografies d'onomàstica.
La realització dels estudis s'ha d'ajustar a les indicacions metodològiques que plantege l'AVL.
La temporalització dels projectes presentats s'ha d'ajustar necessàriament a la data que es marca en la base sèptima d'esta convocatòria per a l'entrega dels treballs. Per als projectes més llargs, cal explicar en la memòria la temporalització total, però concretant de manera clara i diferenciada la part que es pretén dur a terme en esta convocatòria concreta, que és la que serà objecte de beca, si és el cas, i que s'ha de presentar igualment en el termini fixat en la mencionada base sèptima.
La concessió d'una subvenció a càrrec d'esta convocatòria és incompatible amb qualsevol altra ajuda pública o privada.
Quarta. Comité d'avaluació
1. Per a avaluar els projectes d'investigació i els treballs realitzats es crea un comité amb els acadèmics següents:
President: Pere Maria Orts Bosch
Secretària: Maria Soledat González Felip
Vocals: Ricard Bellveser Icardo
Emili Casanova Herrero
Jordi Colomina i Castanyer
Josep Lluís Doménech Zornoza
Albert Guillem Hauf Valls
Josep Palomero Almela
2. El comité d'avaluació elevarà a la Junta de Govern la proposta d'adjudicació de les beques segons els criteris següents:
a) Garanties que oferisca la titulació i el currículum del sol·licitant.
b) Plantejament del projecte i metodologia que utilitzarà.
c) Interés del tema d'estudi, donant prioritat als temes que figuren en la base tercera de la convocatòria.
3. Una vegada presentats els treballs, el comité d'avaluació els estudiarà i elevarà el seu informe a la Junta de Govern, d'acord amb el que establix la base sèptima.
Quinta. Adjudicació de les beques
La Junta de Govern, vistes les propostes d'adjudicació, determinarà quins projectes han sigut seleccionats amb la quantitat assignada i quins han sigut desestimats. També podrà declarar deserta l'adjudicació de projectes de treball si considera que cap dels presentats s'adequa a les bases d'esta convocatòria.
L'AVL notificarà la resolució de concessió o denegació a les persones interessades, d'acord amb el que disposa l'article 42 de la Llei de Règim Jurídic de les Administracions Públiques i del Procediment Administratiu Comú.
La resolució de concessió de les ajudes s'ha de dictar i notificar en el termini de tres mesos comptadors a partir de l'endemà de la publicació en el Diari Oficial de la Comunitat Valenciana de la Resolució de la Presidència de l'AVL, per la qual es convoquen estes beques. Si el termini acaba sense que s'haja dictat i notificat una resolució expressa, els interessats podran considerar desestimades les seues pretensions per silenci administratiu.
Sexta. Obligacions dels adjudicataris
En ser notificat l'acord de la Junta de Govern, els adjudicataris contrauen les obligacions següents:
a) Fer l'estudi per al qual se'ls concedix l'ajuda.
b) Acreditar davant de la Junta de Govern de l'AVL la realització de l'estudi i també el compliment dels requisits i de les condicions que determinen la concessió o gaudiment de l'ajuda.
c) Sotmetre's a les actuacions de control financer en relació amb les subvencions i ajudes concedides.
d) El fet d'acollir-se a esta convocatòria comporta, per part del sol·licitant, l'autorització a l'Acadèmia Valenciana de la Llengua per a obtindre directament de l'administració corresponent l'acreditació del compliment de les obligacions tributàries i amb la Seguretat Social. En el cas que els sol·licitants no hi estiguen subjectes per obligació personal en el nostre país, poden presentar una declaració jurada en la qual manifesten que estan al corrent o exempts d'obligacions tributàries i amb la Seguretat Social a Espanya.
Sèptima. Presentació dels treballs i avaluació de la recepció
Els treballs resultants de cada investigació s'han de presentar abans del 5 de desembre del 2010, tant en suport de paper com digital, de la manera següent:
1. En paper, s'han de presentar per duplicat, amb els fulls numerats i degudament enquadernats. A més, cal que el treball s'acompanye amb un resum de 1.000 a 3.000 paraules per al web de l'AVL.
2. En suport digital, s'ha d'aportar un DVD o CD que continga el treball i el resum indicat en el punt anterior.
En el moment del lliurament del treball, l'investigador principal ha de presentar una declaració jurada firmada en la qual indique que no ha obtingut subvencions o ajudes per al mateix estudi (totalment o una part), procedents de qualsevol administració o ens públic o privat. En el cas que es comprove la concurrència de subvencions (bé siga en la totalitat del treball o en alguna part d'este), s'anul·larà la beca.
El comité avaluador ha de comprovar l'adequació entre el projecte i el treball realitzat, i elevar el seu informe a la Junta de Govern.
Octava. Requisits per al pagament
La Junta de Govern comprovarà el compliment de les obligacions dels adjudicataris a què fa referència la base sexta i, a la vista de l'informes del comité, declararà la conformitat o disconformitat del treball amb el projecte inicial.
Si el treball és conforme, la Junta de Govern ordenarà el pagament de la quantitat assignada a càrrec de la secció 17 «Acadèmia Valenciana de la Llengua», programa 541.10, línia T5402 «Ajudes a la investigació lingüística sobre el valencià», codi
comptable 3543-5-43-7, del capítol IV del pressupost de la Generalitat Valenciana corresponent a l'exercici 2010.
Si el treball no és conforme, la Junta de Govern, amb audiència prèvia de la persona interessada, podrà anul·lar l'import adjudicat o, si és el cas, minorar la quantitat assignada per a ajustar-la a la realitat del treball. També podrà minorar l'import de la beca si concorren en la mateixa investigació subvencions o ajudes atorgades per altres administracions o ens públics o privats.
Novena. Propietat dels treballs
Sense perjuí dels drets intel·lectuals dels autors, els treballs realitzats seran propietat de l'AVL, la qual es reserva el dret de publicar-los i difondre'ls, íntegrament o en part.
Si en el termini de dos anys no els publica, els autors queden lliures de publicar-los pel mitjà que consideren convenient, però fent-hi constar el patrocini de l'Acadèmia Valenciana de la Llengua. No obstant això, l'AVL podrà autoritzar la publicació del treball abans del termini previst.Deu. Estatus dels adjudicataris
La concurrència a esta convocatòria comporta l'acceptació de les bases. El fet d'haver sigut adjudicatari d'alguna d'estes beques no implica cap tipus de relació laboral ni administrativa amb l'AVL.
En el cas que el beneficiari de l'ajuda siga un funcionari o personal laboral de la Generalitat Valenciana, esta circumstància no afectarà la seua situació administrativa.